नगर व गांवों में फसल आते ही शुरू हुई सूदखोरों की मनमानी
नगर व ग्रामीण क्षेत्र में सूदखोरों का आतंक नई फसल आते ही फिर से शुरू हो गया है। अभी किसानों की फसल खेतों में ही पड़ी है पर सूदखोरों का तकादा शुरू हो गया है। प्रशासन की अनदेखी के कारण बिना लाइसेंस धारी सूदखोरों की मनमानी अवैध वसूली शुरू होने लगी है।
रबी फसल की कटाई शुरू होने के साथ ही सूदखोरों का तकाजा शुरू हो गया है। इस कारण किसानों को मजबूरन फसल की थ्रेसिंग कर उसको मंडी में लाकर बेचना पड़ रहा है। वहीं नगर में लाइसेंस व बिना लाइसेंस के ब्याज का धंधा करने वाले व्यापारियों के यहां धीरे-धीरे किसानों की भीड़ लगना शुरू हो गई है। जो अपनी गिरवी रखे जेवर, जमीन व वाहन को छुड़ाने आ रहे हैं। प्रशासन की लापरवाही के कारण ग्रामीण क्षेत्र में अधिकांश लोग बिना लाइसेंस के सूदखोरी का कार्य धड़ल्ले से कर रहे हैं। इस संबंध में एसडीओपी जीपी अग्रवाल का कहना है कि यदि शिकायत मिलती है तो जरूर कार्रवाई की जाएगी।
देनदार में बना रहता है भय: अपनी मनमानी वसूली के लिए सूदखोरों द्वारा वसूली के लिए क्षेत्र के बदमाश किस्म के लोगों को रखा जाता है। जो देनदार को डरा-धमका या मारपीट कर रुपए लेते हैं। सिद्दीकगंज में सूदखोरों का जाल वहां के छोटे-छोटे गांवों में भी फैल गया है। कार्रवाई न होने से उनके हौसले बुलंद हो गए हैं तथा बड़े व छोटे सूदखोरों की संख्या भी तेजी से बढ़ रही है।
hin_Deva hin_Deva hin_Deva hin_Deva